KIRJALLINEN KYSYMYS P-0639/00 esittäjä(t): Joaquim Miranda (GUE/NGL) komissiolle. Katastrofitilanne Mosambikissa.



Virallinen lehti nro 026 E , 26/01/2001 s. 0075 - 0076



KIRJALLINEN KYSYMYS P-0639/00 esittäjä(t): Joaquim Miranda (GUE/NGL) komissiolle (28. helmikuuta 2000) Aihe: Katastrofitilanne Mosambikissa Mosambikia on kohdannut rankkasateiden aiheuttama katastrofi, jonka seurauksena suuri määrä ihmisiä on jäänyt kodittomiksi, paljon karjaa on menehtynyt (tähän mennessä n. 40 000 päätä), noin 70 000 hehtaaria viljelyksiä on tuhoutunut (etupäässä maissia ja riisiä) ja lisäksi juomaveden jakelussa asutuskeskuksiin on ollut valtavia vaikeuksia. Tällaisista rankkasateista aiheutuu valtavia taloudellisia, sosiaalisia ja terveydellisiä ongelmia, joita ennustettu uusi pyörremyrsky vielä kasvattaa. Mosambikin talous on erittäin heikko, mikä estää oikea-aikaisen ja asianmukaisen toiminnan. Voiko komissio tämän vuoksi ilmoittaa millaisiin hätätoimenpiteisiin se aikoo ryhtyä Mosambikin viranomaisten tukemiseksi tässä maata kohdanneessa onnettomuudessa. Poul Nielsonin komission puolesta antama vastaus (24. maaliskuuta 2000) Komissio on hyvin huolissaan Mosambikin hätätilanteesta. Koko eteläisen Afrikan alueella jatkuvat rankkasateet, joita Eline-pyörremyrsky on vielä pahentanut, ovat ajaneet suuria ihmismääriä kotoaan, ja rakennukset ja infrastruktuuri ovat kärsineet huomattavia vahinkoja. Useita ihmisiä on menehtynyt, kadonnut tai loukkaantunut. Mosambikin hallitus pyysi humanitaarista apua kolmansilta mailta. Kansainvälinen yhteisö on tarjonnut merkittävästi apua etsintä- ja pelastusvaiheessa (joka on nyt päättynyt) ja edelleen jatkuvissa avustustoimissa. Virallisten avustusten ja sitoumusten määräksi on arvioitu tähän mennessä 100 miljoonaa euroa, josta yli 60 prosenttia on tullut yhteisöltä (komissiolta ja jäsenvaltioilta). Kehitysyhteistyöstä ja humanitaarisesta avusta vastaava komission jäsen kävi Mosambikissa arvioimassa tilannetta 2. ja 3. maaliskuuta 2000 yhdessä Portugalin ulkoministerin kanssa. Runsaiden sateiden aiheutettua ensimmäiset tulvat helmikuun alussa komissio hyväksyi 1 miljoonan euron hätäapurahoituksen, jonka sen humanitaarisen avun toimisto (ECHO) välitti Punaisen Ristin ja toteutuskumppaneina toimivien kansalaisjärjestöjen kautta. Avustuksesta 750 000 euroa käytettiin Mosambikissa ja 250 000 euroa Botswanassa. Nämä järjestöt reagoivat pahimpaan hätään siirtämällä vaarassa olevat ihmiset turvallisemmille alueille ja järjestivät lisäksi tärkeimpiä aputarvikkeita, hätäsuojia, terveydenhoitoa sekä vettä ja viemäröinnin. Lisäksi elintarviketurvan budjettikohdasta on asetettu 1,4 miljoonaa euroa paikallisesti komission valtuutetun ja Mosambikin hallituksen käyttöön uhrien elintarviketurvan parantamiseksi. Eline-pyörremyrskyn aiheuttamien lisävahinkojen johdosta komissio on tehnyt toisen päätöksen 2 miljoonan euron avustuksesta, joka suunnataan pääosin hätäapuun Limpopo- ja Save-jokien alueilla (Gazan, Inhambanen ja Sofalan maakunnissa), joissa tuho ja pakolaismäärät ovat suurimmat. Kolmas, muita laajempi ECHOn rahoituspäätös, jota tehtäessä kuultiin tiiviisti Maputossa toimivia yhteistyökumppaneita, hyväksyttiin 14. maaliskuuta 2000 yksiköiden välisessä työryhmässä (ECHO, kehitysyhteistyön pääosasto, SCR), joka perustettiin komission lyhyen aikavälin ja keskipitkänpitkän aikavälin tukitoimien johdonmukaisuuden varmistamiseksi. Kolmannen päätöksen strategisena painopisteenä on pakolaisten uudelleensijoituksen edistäminen, jossa keinoina ovat elintarviketurvan alan hätätoimet (kylvökausi alkaa muutaman viikon kuluttua), veden ja viemäröinnin järjestäminen, terveydenhoitotoimet (mukaan lukien terveyskeskusten pienimuotoinen kunnostus) sekä valmistautuminen koleran varalta. ECHOn johtava alueellinen asiantuntija teki äskettäin kymmenpäiväisen tarpeiden arviointimatkan Mosambikiin. ECHOon on myös palkattu vakinainen tekninen avustaja, joka lähetetään kentälle ensi viikolla. Hän valvoo siellä ECHOn rahoittamien operaatioiden toteutusta ja pitää yhteyttä keskuskoordinointielimeen, jonka Mosambikin hallitus on Yhdistyneiden Kansakuntien tuella perustanut. Komissio valmistelee myös yhteisön keskipitkän aikavälin apua, jossa yhdistyvät kansalaisjärjestöille tarkoitettu yhteisrahoitus ja Euroopan kehitysrahaston (EKR:n) toimet. Tarkoituksena on auttaa Mosambikia toipumaan kriisistä ja palaamaan siihen nopeaan kasvutahtiin, jonka saavuttamiseksi Mosambik oli niin ankarasti ponnistellut. Lisäksi komission jäsen ilmoitti Mosambikin vierailullaan 21 miljoonan euron myöntämisestä. Tämä avustus on ajateltu käytettäväksi siirryttäessä nykyisestä hätätilavaiheesta jälleenrakennusvaiheeseen kolmen, neljän lähivuoden aikana.